'झिझिर कोना, झिझिर कोना, कोन कोना, सासु घर पुतहुआ कोना', धीयापुताक खेलक ई सांगीतिक समूह-स्वर हमर ध्यान अनचोके मिथिला-मैथिली आन्दोलनपर केन्द्रित कऽ दैत अछि। तहिना जखन कखनो मिथिला-मैथिली आन्दोलनपर विचार करै छी किंवा एकरा लगसँ हिआसै छी हमरा कानमे नेना-भुटकाक खेल 'झिझिर कोना' केर ई प्रश्नोत्तरी अनुगुञ्ति होबऽ लगैत अछि। दुनू एक-दोसराक पर्याय जकाँ बुझाइत अछि। दुनूमे अद्भुत समानता। से उद्देश्य आ गतिविधि दुहू दृष्टिञेँ। बच्चा सभ ई खेल मनोरञ्जन आ समय बितेबा लेल खेलाइ छथि। कोनो काज नञि अछि तँ चलू 'झिझिर कोना' खेलि ली। नेना लोकनिमे बहुतोकेँ एकर लुतुक सेहो। आन खेल नञि रुचै छनि। घुरिफिरि कऽ यैह खेलता। एहने सन हाल मैथिली-मिथिला आन्दोलनोक देखबामे अबैत अछि।
 जेना 'झिझिर कोना' खेल कोनो कोठली आकि दलानक कोन भरि खेलल जाइत अछि तहिना आन्दोलनी सेहो निर्धारित कोनसँ बहरेबा लेल तैयार नञि। 'झिझिर कोना' मे होइत अछि ई जे चारि अथवा एहिसँ बेसी कोनसँ सटि कऽ नेना ठाढ़ रहै छथि। एक गोटा बीचमे ठाढ़ रहैत अछि। कोन धेने ठाढ़ बच्चा सभ एक-दोसरासँ स्थान बदलै छथि। एक कोनसँ दोसर कोन धरि पहुँचबासँ पहिने जँ बीचमे ठाढ़ नेना किनको छू देलक आकि खाली कोनो कोन धऽ लेलक तँ छुआ गेल आ कि स्थान पेबासँ वञ्चित रहि गेल खेलाड़ी बीचवला स्थानपर आबि जाइत छथि। स्थान-परिवर्तनसँ पहिने कोनमे ठाढ़ नेना सभ अपनामे प्रश्नोत्तरी करैत अछि। एक समूह पुछैत अछि 'झिझिर कोना झिझिर कोना कोन कोना? ', दोसर समूह उत्तर दैत अछि 'सासु घर पुतहुआ कोना', आ गौँ ताकि बीच वला खेलाड़ीसँ बचैत दौड़ि कऽ कोन बदलि लै छथि। ई खेल स्थान बदलियो कऽ खेलल जाइत अछि। आइ एक दलानपर तँ काल्हि दोसर घरमे। कहियो स्कूलपर तँ कहियो गामक मन्दिरपर। खेलाड़ियो निर्धारिते रहैछ। एक टोलक बच्चा एक ठाम। धोखा-धाखी कहियो कऽ आनो टोलसँ क्यौ ससरि कऽ आबि गेल तँ ओकरो सम्मिलित कऽ लेल गेल। वर्चस्वपर आघात किंवा आन कोनो कारणेँ जँ मतान्तर रहल तँ दोसर टोलवलाक 'बायकाट' कऽ देल गेल। कहियो कऽ अपना गोलमे एहि लेल वाकयुद्ध आ मल्लयुद्ध भऽ जाइत अछि आ फूट-फूट दू गोल भऽ गेल। एक गोलक खेलाड़ी दोसरामे गेल तँ ओहो बारि देल गेल।
 अपवादकेँ छोड़ि दी तँ मैथिली-मिथिलाक विकासक अभियानो 'झिझिर कोना' जकाँ चलि रहल अछि। जते गाम, जते टोल, तते गोल। खेलाड़िए जकाँ प्रतिस्पर्द्धी भावसँ भरल। एक-दोसराकेँ पछाड़बा लेल अपस्याँत। एहि फेरीमे जँ गोले भहरि जाय तँ तकरो चिन्ता नञि। एहू खेलक कोन निर्धारित अछि। दरभंगा-मधुबनीक एहन दलान बेसी अछि जाहि ठाम ई खेल बरोबरि चलैत अछि। स्थानीय तँ सहजहिँ बाहरोक अभियानी एही दिस बेसी धपायल। एमहर सहरसा दिस सेहो हुलकी मारल जा रहल अछि। दरभंगा, पटना आ कि राँचीक पैघ-छोट गोलक प्रभावी गतिविधिक परिधिमे समग्र मिथिला नञि अबैत अछि। खेलाड़ियो निर्धारित। दलान बदलि कऽ जँ आन नगर-महानगरक भेबो कयल तँ खेलाड़ी ओतबे, वैह जे पहिनेसँ गोलमे छथि। हँ, ओकरा जरूर साझी कऽ लेल जाइत अछि जाहि दलान आ कि कोठलीपर ई होइत अछि। खेल समाप्त भेलाक बाद साझी कयल गेनिहार धोखे-धाखी ताकल जाइ छथि। 